b'\n_START_ARTICLE_\nGu\xc3\xb0ni Thorlacius J\xc3\xb3hannesson\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je mami novinarki in o\xc4\x8detu \xc5\xa1portnemu in\xc5\xa1truktorju. V mladosti je igral rokomet. Leta 1991 je na Univerzi v Warwicku v Angliji diplomiral iz zgodovine in politologije, leta 1997 pa je magistriral iz umetnostne zgodovine Univerzi na Islandiji. Na univerzitetni ravni je \xc5\xa1tudiral tudi nem\xc5\xa1\xc4\x8dino in ru\xc5\xa1\xc4\x8dino, leta 1999 pa na Univerzi v Oxfordu kon\xc4\x8dal magisterij iz zgodovine. Leta 2003 je iz zgodovine tudi doktoriral, in sicer na Univerzi v Londonu._NEWLINE_Kasneje je deloval kot predavatelj na ve\xc4\x8d univerzah, med njimi na islandski, londonski in Univerzi Bifr\xc3\xb6st, predvsem kot strokovnjak za islandsko zgodovino. \xc5\xbde v \xc4\x8dasu \xc5\xa1tudija je v island\xc5\xa1\xc4\x8dino prevedel nekaj del Stephena Kinga. Od leta 2011 do 2015 je bil Gu\xc3\xb0ni predsednik islandskega zgodovinskega dru\xc5\xa1tva S\xc3\xb6guf\xc3\xa9lag. V islandski javnosti je bil izjemno poznan, predvsem zaradi vloge komentatorja notranjepoliti\xc4\x8dnega dogajanja, sploh v \xc4\x8dasu afere Panamski dokumenti, ki je zaradi podjetja v dav\xc4\x8dnih oazah odnesla islandskega premierja Sigmundurja Dav\xc3\xad\xc3\xb0a Gunnlaugssona.\n_START_SECTION_\nPredsednik Islandije\n_START_PARAGRAPH_\n5. maja 2016 je bil izvoljen za 6. predsednika Islandije in na tem mestu zamenjal \xc3\x93lafurja Gr\xc3\xadmssona, ki je oto\xc5\xa1ki dr\xc5\xbeavi predsedoval dvajset let. J\xc3\xb3hannesson je nastopil kot neodvisen kandidat in osvojil 39,1\xc2\xa0% glasov. Ob izvolitvi je bil star 48 let, kar pomeni, da je najmlaj\xc5\xa1i predsednik Islandije. Prva te\xc5\xbeka naloga, ki ga je doletela kot predsednika, je bilo imenovanje nove vlade, saj v \xc4\x8dasu politi\xc4\x8dne nestabilnosti v parlamentu ni bilo mogo\xc4\x8de zagotoviti zadostne ve\xc4\x8dine. Gordijski vozel je presekala Katr\xc3\xadn Jakobsd\xc3\xb3ttir, ki je postala nova premierka._NEWLINE_J\xc3\xb3hannesson je kot predsednik veliko pozornosti vzbudil leta 2017, ko je med obiskom neke srednje \xc5\xa1ole izjavil, da bi prepovedal ananas na pici, saj ga ne mara. Mediji so izjavo hitro povzeli, J\xc3\xb3hannesson pa se je obranil, da je \xc5\xa1lo za \xc5\xa1alo in da tak\xc5\xa1ne pristojnosti nima.\n_START_SECTION_\nZasebno\n_START_PARAGRAPH_\nIma dva brata, Patrekur J\xc3\xb3hannesson je nekdanji islandski rokomentni reprezentant, bil pa je tudi trener avstrijske reprezentance. Med \xc5\xa1tudijem v Londonu je spoznal svojo bodo\xc4\x8do \xc5\xbeeno, kanad\xc4\x8danko Elizo Jean Reid, s katero \xc5\xa1tiri otroke, \xc5\xa1e eno h\xc4\x8derko pa iz prej\xc5\xa1nje zveze.'